Jaakko Liedes

**Jaakko Arvid Liedes** (5. kesäkuuta 1886 Ii – 15. toukokuuta 1958 Oulu) oli suomalainen poliitikko, joka toimi STPV:n kansanedustajana vuosina 1924–1930. Liedeksen eduskuntatyö päättyi, kun hänet tuomittiin vankeuteen poliittisen toimintansa johdosta. Liedes palasi kunnallispolitiikkaan jälleen sotavuosien jälkeen. Hän oli kotipitäjänsä Iin merkittävimpiä vaikuttajia, joka nautti arvostusta yli puoluerajojen.

## Elämä
### Nuoruusvuodet
Jaakko Liedeksen vanhemmat olivat maanviljelijä Kaarlo Liedes (1857-1941) ja Margareta Mikkola (1858-1946). Liedes kävi kansakoulun ja kaksi vuotta käsityökoulua, jonka jälkeen hän työskenteli muun muassa puuseppänä, kirvesmiehenä ja satamatyömiehenä. 

Iin Haminassa asunut Liedes liittyi paikalliseen työväenyhdistykseen vuonna 1907. Hän oli sosialidemokraattisen kunnallistoimikunnan ja piirineuvoston jäsen. Vuodesta 1910 lähtien Liedes hankki pääasiallisen elantonsa pienviljelijänä. Hän työskenteli kymmenen vuoden ajan myös Iin satamatyöosuuskunnan toimitusjohtajana. Yleislakon aikana Liedes toimi Iin työväen järjestyskaartiin sihteerinä ja kuului työväenneuvostoon. Sisällissodan alettua kaarti ei osallistunut sotatapahtumiin, mutta Liedes oli silti lyhyesti vangittuna. Hänet pidätettiin jälleen kesäkuussa ja toimitettiin Oulun vankileirille. Liedekselle vaadittiin tuomiota valtio- ja maanpetoksesta, mutta syytteet hylättiin ja hän vapautui muutaman viikon kuluttua.

### Eduskuntaan ja vankilaan
Vuoden 1919 eduskuntavaaleissa Liedes jäi varasijalle SDP:n ehdokkaana. Hän siirtyi pian kommunistien riveihin ja valittiin jo 1921 kunnanvaltuustoon SSTP:n listoilta. Liedes toimi myös Iin kunnanvaltuuston puheenjohtajana. Heinäkuun 1924 eduskuntavaaleissa hän jäi jälleen varasijalle, mutta nousi syksyllä eduskuntaan Konsta Vuokilan jouduttua vankilaan. Liedes uusi paikkansa viranomaisten lakkauttaman SSTP:n seuraajaksi perustetun STPV:n ehdokkaana myös kaksissa seuraavissa vaaleissa. Vuonna 1929 hän oli vaalipiirinsä ääniharava.

Liedeksen eduskuntatyö päättyi heinäkuussa 1930, jolloin sisäministeri E. V. Kuokkanen määräsi äärioikeistolaisen Lapuan liikkeen painostuksesta kaikki STPV:n kansanedustajat pidätettäviksi. Liedes piileskeli parin viikon ajan Helsingissä, kunnes lopulta ilmoittautui Etsivälle keskuspoliisille. Hän selitti painuneensa maan alle väkivallan pelosta lapualaisten siepattua Eino Pekkalan ja Jalmari Rötkön eduskunnasta. Liedes ei osallistunut kommunistien salaiseen puoluetoimintaan, vaan häntä syytettiin ainoastaan kuulumisesta STPV:n eduskuntaryhmään sekä puolueen vaalitoimitsijan tehtävien hoitamisesta. Liedes puolustautui kertomalla nauttivansa kotipitäjässään myös porvareitten luottamusta. He olivat valinneet Liedeksen muun muassa Iin yhteiskoulun kannatusyhdistyksen johtokuntaan, jonka ohella hän sanoi tehneensä jo parikymmenen vuoden ajan yhteistyötä työnantajien kanssa. Marraskuussa 1930 Turun hovioikeus mätkäisi Liedekselle kahden vuoden ja kuuden kuukauden kuritushuonetuomion valtiopetoksesta. Erään maalaisliittolaisen kansanedustajan kerrotaan todenneen Liedeksen joutuneen vankilaan ilman omaa syytään.

### Tuomion jälkeen
Vapauduttuaan Tammisaaren pakkotyölaitoksesta 1933 Liedes ei enää voinut osallistua politiikkaan kansalaisluottamuksensa menetettyään. Hän toimi muun muassa Iin Osuuskaupan hallintoneuvoston puheenjohtajana ja vaikutti sosialidemokraattisessa pienviljelijäliikkeessä. Jatkosodan jälkeen Liedes palasi kunnallispolitiikkaan SKDL:n riveissä ja oli Iin kunnanvaltuuston jäsen 1946–1955. Hän toimi myös kunnanhallituksen puheenjohtajana.

## Perhe
Jaakko Liedeksen puoliso oli Hanna Järvenpään (1889-1978), jonka kanssa hän avioitui vuonna 1909. Heidän lapsiaan olivat kansanedustaja Pentti Liedes ja Neuvostoliittoon asettunut kirjailija Ahti Liedes. 

## Lähteet